Wilhelm Emil Messerschmitt

Wilhelm Emil Messerschmitt, alebo Willy Messerschmitt (* 26. jún 1898, Frankfurt nad Mohanom, Nemecko – † 15. september 1978, Mníchov) bol nemecký podnikateľ a letecký konštruktér.

Životopis 
Dlho nič nenasvedčovalo tomu, že Messerschmitt bude mať úspech. Jeho prvé konštrukcie sprevádzal neúspech za neúspechom. Pri rôznych haváriách zomrelo množstvo pilotov, čo mu prinieslo viac vplyvných nepriateľov. Dráha Messerschmitta ako konštruktéra sa začala už počas prvej svetovej vojny. Spolupracoval na stavbe vetroňov.

Po vojne sa osamostatnil a ako konštruktér sa veľmi nevyznamenal. V jednom zo svojich výtvorov dokonca sám havaroval a strávil dlhší čas v nemocnici. Aj napriek tomu založil spoločnosť Bayerische Flugzeugwerke. Už v roku 1931 skrachovala. Môže za to údajne Erhard Milch, horlivý nacista a šéf civilného letectva. Nemohol Messerschmittovi odpustiť, že v jednom z lietadiel sa zabil jeho priateľ. Milch sa mal postarať o to, že Messerschmitt nedostával žiadne štátne zákazky. Situácia sa začala meniť v roku 1933 po nástupe Hitlera k moci. Ambiciózny konštruktér obnovil činnosť firmy a získal si ešte mocnejšieho spojenca, ako bol Milch. Stal sa ním jeden z najvplyvnejších nacistov tohto obdobia – Rudolf Hess.

S novým konštrukčným tímom prišli aj prvé úspechy. Najväčším bolo skonštruovanie stíhačky Bf 109. Nemci jej vyrobili viac ako 30-tisíc kusov a celú vojnu dokázala držať krok so spojeneckými lietadlami. Nemci si ju v boji vyskúšali už počas občianskej vojny v Španielsku v legendárnej jednotke Legion Condor. Tam získavali ostrohy aj budúce esá, ktoré ovládli nebo nad Európou v prvých štádiách vojny. Prvýkrát odišli ako porazení až po bitke o Britániu, kde Nemci narazili na rovnako dobre vycvičených Britov a ich spojencov a rovnako dobré lietadlá, ktorými boli britské Spitfiry.

Po počiatočných oslnivých úspechoch sa situácia začala komplikovať aj na východnom fronte. Nemecké lietadlá boli technicky vyspelejšie, ale aj napriek tomu sa začala prejavovať početná prevaha na strane sovietov a tí začali získavať prevahu aj vo vzduchu. Dal som vám do rúk zapaľovače, ale vám ani to nestačí, aby ste zapálili tie drevené škatule, kričal rozčúlený Hitler na svojich pilotov. Celkom pravda to nebola. Na messerschmittoch lietal aj najúspešnejší pilot všetkých čias. Erich Hartmann zostrelil počas vojny 352 sovietskych strojov.

Kredit Messerschmitta v očiach Hitlera začal klesať. Môže za to najmä neúspech konštrukcie nového lietadla, od ktorého si armáda veľa sľubovala. Všetko mohol napraviť prevratný úspech, ku ktorému sa postupne prepracúvali Messerschmittovi inžinieri. Na ich rysovacích doskách sa rodil prvý prakticky použiteľný prúdový stroj. Pre svoje ladné tvary dostal meno Lastovička. Jeho hlavnou úlohou malo byť zabrániť zničujúcim náletom spojencov na Nemecko.

Hitler však bol posadnutý odvetnými údermi na Britániu. Messerschmitta sa po ukážke nového lietadla v roku 1943 spýtal, či je schopný prekonštruovať pôvodne stíhaciu Lastovičku na rýchly bombardér. Ten odpovedal, že to nebude problém. Ukázalo sa, že bol. Vývoj sa spomalil o rok a kým sa konštruktéri vrátili k pôvodnej predstave, prevaha spojencov vo vzduchu bola taká veľká, že ani nasadenie na to obdobie supermoderných lietadiel výsledok vojny nemohlo zvrátiť.

Hneď po definitívnej porážke Nemecka spojenci Messerschmitta zatkli, po necelých 3 rokoch ho však pustili na slobodu. Kariéra jeho lietadiel sa neskončila. V mierne upravenej podobe sa začali opäť vyrábať v Česko-Slovensku ako Avie S-199. To bolo na strane novovzniknutého štátu Izrael, ktorý musel od svojho vzniku bojovať o prežitie s arabskými susedmi. Chýbali mu však zbrane. Už v apríli 1948 dorazili do Izraela prvé upravené česko-slovenské messerschmitty. Izraelskí piloti si uvedomovali paradox, že za založenie židovského štátu bojujú na kedysi nacistických lietadlách. Na tejto situácii sa bavili, a keď vo vzduchu stretli nepriateľa, v rádiu vykríkli: Achtung Spitfire! Arabi tieto britské lietadlá často používali.

V Egypte našiel uplatnenie aj samotný Messerschmitt. Pre túto krajinu mal zostrojiť nadzvukové lietadlo. Po zmene politických pomerov musel odísť. Šťastie skúšal aj v Španielsku. Nakoniec opäť začal podnikať v Nemecku. Spoločnosť s jeho menom sa podieľala na vzniku lietadiel Tornado. Tie bojovali ešte počas poslednej vojny v Iraku. 

Messerschmitt zažil spojenie svojej spoločnosti najprv v roku 1963 s firmou Bölkow a potom v 1969 s Hamburger Flugzeugbau, keď sa stala MBB (Messerschmitt-Bölkow-Blohm). Messerschmitt bol jej riaditeľom až do dôchodku (1970). Zomrel o osem rokov neskôr v mníchovskej nemocnici.

Externé odkazy 
 

Messerschmitt
Nemeckí leteckí konštruktéri
Osobnosti z Frankfurtu nad Mohanom